এলেঙ্গা - রংপুর চার লেন মহাসড়ক

এলেঙ্গা–রংপুর চার লেন মহাসড়ক প্রকল্প () হচ্ছে বাংলাদেশে একটি বড় আকারের অবকাঠামোগত উন্নয়ন প্রকল্প, যার মাধ্যমে এন৫ জাতীয় মহাসড়কের এলেঙ্গা থেকে রংপুর পর্যন্ত অংশটিকে চার লেনে উন্নীত করা হচ্ছে। এটি সাসেক (এসএএসইসি) কর্মসূচির আওতাধীন প্রকল্প এবং এশীয় উন্নয়ন ব্যাংক (এডিবি) এর অর্থায়নে পরিচালিত হচ্ছে।

 পটভূমি 
ঢাকা ও উত্তরাঞ্চলের মধ্যে কার্যকর ও দ্রুত সড়ক যোগাযোগ স্থাপন এবং যানজট কমানোর লক্ষ্যে বাংলাদেশ সরকার এই মহাসড়কটিকে চার লেনে রূপান্তরের সিদ্ধান্ত গ্রহণ করে। এলেঙ্গা–রংপুর সড়কটি দেশের অন্যতম গুরুত্বপূর্ণ অর্থনৈতিক করিডোর হিসেবে বিবেচিত।

 প্রকল্প বিবরণ 
প্রকল্পের আওতায় মোট ১৯০ কিমি দীর্ঘ মহাসড়ক চার লেনে উন্নীত হচ্ছে, যার মধ্যে রয়েছে ৪টি মূল লেন (প্রতিটি দিকে ২টি) পৃথক সার্ভিস লেন (ধীরগতির যানবাহনের জন্য) ৬১টি সেতু, ২২টি ওভারপাস, ১৯টি আন্ডারপাস ২টি ইন্টারচেঞ্জ, (যেমন হাটিকুমরুল ও এলেঙ্গা) ৯টি ফ্লাইওভার টোল প্লাজা ও 'ইন্টেলিজেন্ট ট্রান্সপোর্ট সিস্টেম' (আইটিএস)।

 বাস্তবায়ন 
এই প্রকল্প ২০১৬ সালের সেপ্টেম্বরে একনেক সভায় অনুমোদিত হয়। প্রাথমিক ব্যয় ছিল প্রায় ১১,৮৯৯ কোটি টাকা, যা পরবর্তীতে বৃদ্ধি পেয়ে ১৯,০৫৬ কোটিতে উন্নীত হয়। প্রকল্পটি তিনটি প্যাকেজে ভাগ করা হয়েছে।
 প্যাকেজ ১: এলেঙ্গা–হাটিকুমরুল
 প্যাকেজ ২: হাটিকুমরুল–গোবিন্দগঞ্জ
 প্যাকেজ ৩: গোবিন্দগঞ্জ–রংপুর

 অগ্রগতি 
২০২৫ সালের মাঝামাঝি সময় পর্যন্ত প্রকল্পের গড় অগ্রগতি প্রায় ৯৫%। রংপুর, বগুড়া ও গাইবান্ধা অংশে প্রায় সব কাজ সম্পন্ন হয়েছে এবং ঈদের সময় যান চলাচলের জন্য কিছু অংশ খুলে দেওয়া হয়েছে।

 কাঠামোগত বৈশিষ্ট্য 
এই প্রকল্পে আধুনিক মানের নির্মাণ উপাদান ও প্রযুক্তি ব্যবহার করা হচ্ছে। প্রতিটি সংযোগস্থলে সড়ক নিরাপত্তা, ট্রাফিক সাইন, আলো, এবং ড্রেনেজ ব্যবস্থার ব্যবস্থা রাখা হয়েছে। ফ্লাইওভার, সেতু ও ওভারপাসের নকশা আন্তর্জাতিক মানসম্পন্ন।

 চ্যালেঞ্জ 
ভূমি অধিগ্রহণে বিলম্ব (বিশেষ করে পলাশবাড়ী, গোবিন্দগঞ্জ অঞ্চলে)। বিটুমেন ও অন্যান্য নির্মাণ সামগ্রীর সংকট, করোনা মহামারি এবং রাশিয়া-ইউক্রেন যুদ্ধের প্রভাব, প্রাকৃতিক দুর্যোগ ও বন্যা।

 সম্ভাব্য প্রভাব 
প্রকল্পটি সম্পন্ন হলে ঢাকা থেকে রংপুর যাতায়াতের সময় ৪–৫ ঘণ্টায় সীমাবদ্ধ থাকবে। বর্তমানে এই সময় ৮–১০ ঘণ্টা, এমনকি উৎসবের সময় তা ১৫–২০ ঘণ্টা পর্যন্ত বৃদ্ধি পায়।

অন্যান্য সম্ভাব্য সুবিধা:
 পণ্য পরিবহন সময় ও খরচ হ্রাস
 উত্তরাঞ্চলের কৃষিপণ্য ও শিল্পপণ্যের সরবরাহ জোরদার
 স্থানীয় পর্যটনের উন্নয়ন
 সীমান্তবাণিজ্য সম্প্রসারণ (বুড়িমারী, সোনাহাট, বাংলাবান্ধা বন্দর)

 ভবিষ্যৎ সম্প্রসারণ 
সরকার ভবিষ্যতে রংপুর থেকে সীমান্তবর্তী স্থলবন্দরসমূহ পর্যন্ত প্রায় ৩২০ কিমি সড়ককে চার লেনে উন্নীত করার পরিকল্পনা গ্রহণ করেছে।

 অর্থায়ন 
এই প্রকল্পে প্রধান অর্থায়ন সংস্থা হলো এশীয় উন্নয়ন ব্যাংক (এডিবি)। পাশাপাশি বাংলাদেশ সরকার নিজস্ব অর্থায়নেও অংশগ্রহণ করছে।

 তথ্যসূত্র